‘Ballade’ se Meisie verloor stryd teen kankerShareen Swart, die bekende Suid-Afrikaanse aktrise, skrywer en regisseur, het Maandag ná ŉ lang siekbed haar stryd teen kanker verloor. Swart (58) was veral bekend vir haar rol as Meisie Moolman in die oorspronklike Ballade vir ŉ enkeling-reeks uit die 1980’s asook vir haar rol as Katinka in die SABC 2-sepie 7de Laan. Sy was ook direkteur van Pali (Performing Arts Lifestyle Institute). Bekende akteurs soos Kaz McFadden, Juanita Velts en Elsje Slabbert van Villa Rosa-faam, was studente aan dié dramaskool. McFadden, jarelange vriend van Swart en operasionele direkteur van Pali, het Swart se dood aan Maroela Media bevestig. “Dit was gekompliseerd, so ek kan nie bevestig presies watter soort kanker dit was nie. Shareen het ná ŉ lang siekbed swakker geraak en het vanoggend die oorlog verloor,” het hy gesê. Ursula Botha, voormalige student van Swart, het gesê Swart sal onthou word vir die werk wat sy gedoen het. “Shareen se werk sal ŉ fondasie wees vir ander om op te bou. Dit is met ongelooflike respek en verwondering wat ons haar sal onthou,” het sy aan Maroela Media gesê. Mari Molefe van Heerden, een van Swart se voormalige studente, het ook hulde aan Swart gebring. “Dit is nie maklik om totsiens te sê wanneer die knop in jou keel die vloei van woorde blokkeer nie. Sy was nie net ŉ mentor en ŉ inspirasie vir my nie, maar ook ŉ vriendin. Sy het soveel mense geraak en al is sy fisiek weg, sal sy nooit vergeet word nie, want haar liefde vir die kunste vloei in elkeen van ons se are. Ek wens ek kon so baie beteken vir haar soos wat sy vir my beteken het. Ek gaan haar mis.” Shareen Swart. (Foto: Argief) “Shareen was ŉ besonderse mens vol lewe en passie vir die bedryf. Sy laat beslis ŉ leemte by baie,” het Slabbert aan Maroela Media gesê. Cintaine Schutte, wat onlangs te sien was in die gewilde kykNET-dramareeks Fynskrif, het aan Maroela Media gesê sy was ŉ dramastudent van Swart voordat sy Pali op die been gebring het. “Ek het op hoërskool drama by haar geneem en sy is eintlik die een wat my aangespoor het om drama te gaan studeer. Sy was net ŉ groot siel – amper té groot vir hierdie wêreld. Sy het ŉ wonderlike vuur in haar gehad en sy het passie en menswees gekweek by elke persoon met wie haar paaie gekruis het,” het Schutte aan Maroela Media gesê. Die dramaskool het ook die nuus op sy amptelike Facebook-blad bevestig: “Shareen was ŉ mentor, ŉ inspirasie en vriendin vir baie en laat ŉ ongelooflike nalatenskap agter.” Die Teaterbystandsfonds het ook hulde aan haar gebring op sosiale media. “Ons betreur die heengaan van Shareen Swart – wonderlike aktrise, regisseur en mentor vir baie suksesvolle jong akteurs, skrywers en regisseurs. Mag haar liefde vir die kuns en haar lig skyn tot in ewigheid.” Swart laat twee dogters, Hankah en Zoë, agter. Begrafnisreëlings is nog nie bevestig nie.